הוועדה המיוחדת לבחינת בעיית העובדים הזרים, כנסת 17, פרוטוקול מספר 21, 2007-03-20 14:00

רן כהן: שלום, אני פותח את הישיבה.

רן כהן: הדיון הזה קצת מתקיים מאוחר, כיוון שהעניין של מעמדם של העובדים הזרים הוא מאוד מהותי ומשמעותי.

רן כהן: אני שמח שגרשון הגיע אלינו, כיוון שהוא גם ממונה מטעם יו"ר ההסתדרות על הנושא של העובדים הזרים, שמרוכז בתל אביב.

רן כהן: העיר תל אביב נושאת בעיקר הנטל של הטיפול בתופעות הסביבתיות של העובדים הזרים.

רן כהן: היום פניתי לשר הפנים, על מנת שימצא חצי מיליון שקל לתמוך בנושא.

גרשון גרמן: וילנאי אמר לי מספר פעמים, שהוא יסגור.

גרשון גרמן: לפעמים הוא נאלץ לקבל על עצמו מטלות שהן ממלכתיות.

רן כהן: הוא באמת עושה מהלך ברמה הלאומית ולא ברמה העירונית.

רן כהן: בעניין הזה אני אעזור לו.

רן כהן: אני רוצה לתת לך את רשות הדיבור.

רן כהן: אני רוצה שתתאר לנו, מה יחסה של ההסתדרות לנושא הזה, מה היחס של העובדים הזרים להסתדרות.

רן כהן: אם אני מבין נכון, ההסתדרות החדשה רואה את עצמה נציגה של כל העובדים במדינת ישראל.

רן כהן: כל מי שעובד במדינת ישראל, ההסתדרות הכללית החדשה רואה עצמה אחראית לו ומייצגת אותו.

גרשון גרמן: הבעיה לא פשוטה.

גרשון גרמן: אנו חלק מארגון העבודה הבינלאומי.

גרשון גרמן: איך התחיל כל העניין?

גרשון גרמן: אני נשלחתי לכמה מפגשים מטעם ההסתדרות בסוף שנות ה-90 ותחילת שנות ה-2000.

גרשון גרמן: התחילו לשאול את השאלה, איפה עומדים הארגונים המקצועיים בישראל בסוגיית מהגרי העבודה.

גרשון גרמן: אני השתתקתי, כי לא היה לי מענה.

גרשון גרמן: באמצע שנות ה-90 היו פה מאסות גדולות של פועלי בניין.

גרשון גרמן: בענף הבנייה יש צרה, ובאותו זמן עוד לא היו תאגידים.

גרשון גרמן: הקבלן היה בעל הויזה, הוא היה המעסיק, והוא לא סבר תמיד שההסכמים או חוקי המעסיק הישראליים חלים באופן אוטומטי גם על עובדים בענף הבנייה.

גרשון גרמן: הסתדרות פועלי הבניין הגיעה להתקשרות עם ההתאחדות, וזה עבד שנה.

גרשון גרמן: לאחר שנה השתתקו היחסים.

גרשון גרמן: אני נכנסתי לעניין בתחילת שנות ה-2000, יותר בסוגיית העובדים הסיעודיים.

רן כהן: האם יש הבדל בינם לבין העובדים האחרים?

גרשון גרמן: עובדי הבניין שוהים באתרי העבודה, ורובם סמוכים למקום מגוריהם.

גרשון גרמן: מעטים מתגוררים בעיר תל אביב-יפו.

גרשון גרמן: לעומת זאת, רוב העובדים הסיעודיים בגוש דן הם בעלי מגורים בסופי שבוע בתל אביב.

גרשון גרמן: התחילו להגיע אלינו עובדים סיעודיים, ושאלו מה הן הזכויות שלהם.

גרשון גרמן: הגיעו אלינו מקרים בהם עובדים הרוויחו 500 דולר בחודש, עובדים שלא קיבלו הבראה, עובדים שפוטרו ולא קיבלו פיצויים וכו'.

גרשון גרמן: ברגע שבעיה של עובד מסוים נפתרת, כל החבורה מגיעה.

גרשון גרמן: נכון להיום, מגיעות אלינו 15 פניות שבועיות לערך.

גרשון גרמן: להסתדרות במרכז תל אביב- יפו יש לשכה שמטפלת בנושא הזה של עובדים סיעודיים.

גרשון גרמן: בהתחלה התחילו להגיע אלינו מאסות של אנשים.

גרשון גרמן: היו ימי ראשון בהם היו מגיעים 20-30 אנשים ביחד.

גרשון גרמן: הכשרנו כמה מהעובדים שלנו, והכשרנו גם כמה מהעובדים שלהם להיות רפרנטים.

גרשון גרמן: היו כמה ארגונים שקמו בקרב הפיליפינים.

גרשון גרמן: 4 סמינרים התקיימו במכון הבינלאומי של ההסתדרות בבית ברל.

גרשון גרמן: קיבלנו גם סיוע של יועץ משפטי.

רן כהן: ואיך ניתקתם את האנשים האלה מהמעסיקים שלהם?

גרשון גרמן: לא ניתקנו.

גרשון גרמן: המפגשים היו ביום שישי בשעה 14:00 בתחנה המרכזית.

גרשון גרמן: קיימנו 4 סמינרים שכללו הרצאות בנוגע לחוקי עבודה, חוקי מגן.

גרשון גרמן: איש ממשרד הפנים גם נתן להם מידע בנושא הניירת והוויזה.

גרשון גרמן: הגיעו גם פועלי בניין סינים.

חגי הרצל: היו לנו מקרים קשים מאוד שבהם מעסיק פגע באלימות קשה בעובדים סינים.

חגי הרצל: אנו הגשנו תלונה במשטרה.

חגי הרצל: איריס עזרה לנו מאוד בכל מה שקשור בהתנהלות מול המעסיקים, מול משטרת ההגירה ומול בית הדין למשמורת.

איריס מעין: בעיקר בתיווך יחסי עבודה.

רן כהן: האם זה הסתיים בזה שהמעסיק נענש?

חגי הרצל: לדעתי, לא.

חגי הרצל: אני יכול לברר את זה.

חגי הרצל: הסתבר שהם הכירו את השוטרים בתחנת משטרה, כולל את השוטרת שחקרה את אותם סינים.

חגי הרצל: אנחנו דאגנו לספק מתורגמנים.

חגי הרצל: זה אירוע קשה מאוד.

חגי הרצל: יש לנו תמונות קשות מאוד.

רן כהן: אני מבקש שנקבל את כל הפרטים על האירוע הזה.

רן כהן: צריך למצות את החוק בעניין הזה.

רן כהן: אני לא יודע מי המעסיק הזה, אבל מי שמפוצץ את הפרצופים של עובדים זרים בישראל הוא פושע כלפי מדינת ישראל, הוא פושע כלפי העם היהודי.

רן כהן: על כמה עובדים מדובר?

איריס מעין: 3 עובדים.

גרשון גרמן: אני באתי עם מסר לשיתוף פעולה.

גרשון גרמן: צריך להתחיל להוריד את המסכות ולהגיד את האמת.

גרשון גרמן: מתוך הניסיון של והקשר שלי עם מנהיגים בעולם, מהגרי עבודה אינה תופעה חולפת.

גרשון גרמן: כנראה שנצטרך ללמוד לחיות עם זה.

גרשון גרמן: אתה חדור אמונה שתצליח לתת מענה לענף הבנייה, החקלאות, הסיעוד וכו'.

רן כהן: ענף הבנייה קיבל כבר מענה חלקי.

רן כהן: ענף התיירות מקבל מענה.

רן כהן: יש אפשרות להתמודד עם הדברים.

גרשון גרמן: השאיפה שלי, שזה יהיה שוק מאורגן.

גרשון גרמן: לא הגענו עדיין לאיזה מהלך שיסייע לכך.

גרשון גרמן: יש לנו יו"ר חדש, עופר עיני.

גרשון גרמן: מדינת ישראל תצטרך ללמוד לחיות עם 50,000 עובדים.

גרשון גרמן: בענף הבנייה המספרים ירדו.

גרשון גרמן: במסעדות החליטו שכל טבח צריך לקבל שכר מסוים, ואז המעסיק הישראלי מתחיל לחשוב פעמיים.

גרשון גרמן: עדיף לו להכשיר מישהו בתאילנד או בסין.

גרשון גרמן: אני בטוח שבשכר של 8,000 שקלים לחודש נמצא צעירים ישראלים שיהיו שפים.

רן כהן: אנחנו והממשלה משתדלים לצמצם איפה שאפשר.

גרשון גרמן: אני חושש שבסיעוד ובעבודות מסוימות בבניות יצטרכו לשלב בין המעסיקים והעובדים האלה.

גרשון גרמן: יש מקרה בו סיני נפצע אחרי 21 יום ולא יכול לעבוד, מקבל דרך הביטוח הלאומי 900 שקלים במשך חצי שנה ועכשיו לא קולטים אותו באף מקום כי הוא לא כשיר.

גרשון גרמן: אומרים לו לחזור לסין, בעוד שהוא שילם 20,000 דולר כדי להגיע לעבוד בישראל.

גרשון גרמן: אם הוא יחזור לשם, יהרגו אותו.

גרשון גרמן: אצלנו אין מענה לדברים האלה.

גרשון גרמן: הם גם שגרירים שלנו.

גרשון גרמן: אני שמעתי סינית אחת שאמרה: אני למדתי בתיכון מה עבר העם שלכם באירופה, ואני יודעת שהעיר שלנו קלטה אלפי יהודים והצילה הרבה מאוד משפחות, ופה אנו מרגישים שחלק מתנהגים לא יפה.

גרשון גרמן: נפגשנו עם החברים ממשרד התמ"ת לפני 3 חודשים במטרה לקדם שיתוף פעולה בעניין הזה.

גרשון גרמן: אנו רוצים להושיט סיוע מקצועי וארגוני לכל בעיה.

גרשון גרמן: עדיף היה שמהגר עבודה לפני שמגיע למדינת ישראל יידע שיש לו כאן כתובת, ובכל בעיה קטנה שיש לו עם מעסיק או עם כל רשות אחרת יש לו לאן לפנות.

רן כהן: אתה אומר שזה צריך להיות מאורגן.

גרשון גרמן: הוא לא מאורגן.

רן כהן: האם אתם מקיימים על העניין הזה דיון עם משרדי הממשלה, כך שכל עובד שנכנס לארץ יהיה מאורגן?

גרשון גרמן: הדיון היחידי היה עם אלי ישי לפני 4 חודשים.

גרשון גרמן: סיכמנו להקים צוות היגוי משותף, כדי שנוכל להבין אחד את השני.

גרשון גרמן: אני גם נפגשתי בשנה שעברה עם שר העבודה התאילנדי.

גרשון גרמן: היתה דרישה שלהם לקיים פעילות משותפת, אבל זה עדיין לא קרם עור וגידים.

גרשון גרמן: אנחנו פתוחים.

גרשון גרמן: לנו יש את היכולת לתת מענה לכל פנייה ולכל עובד וקבוצת עובדים.

גרשון גרמן: לא אחת פתרנו בעיות.

גרשון גרמן: במהלך 5-6 שאנו בתמונה, למעלה מ-2,000 עובדים קיבלו סיוע אצלנו.

רן כהן: כאשר אתה פונה למעסיק, הוא לא אומר לך מי אתה בכלל?

גרשון גרמן: העובד חותם על ייפוי כוח בשפתו.

גרשון גרמן: אם זה לא נגמר ברמת האיגוד המקצועי, עורך דין שולח מכתב.

רן כהן: האם את כל זה ההסתדרות עושה בהתנדבות?

גרשון גרמן: שאלת שאלה טובה.

גרשון גרמן: זה עולה להסתדרות יותר ממה שנכנס.

גרשון גרמן: קבענו כלל, שאנו ארגון וולונטארי.

גרשון גרמן: לעובדים האלה אין אינטרס.

גרשון גרמן: לקחנו חצי מעלות עובד ישראלי.

גרשון גרמן: אין דמי ארגון, כי אין מעסיק שינקה זאת משכרו של העובד, אין תלושי משכורת.

גרשון גרמן: עמיר פרץ קיבל טלפון ממנכ"ל התאחדות הקבלניים לפני שנתיים, ששאל מה פתאום אני מגן על עובדים סינים מול סולל בונה.

גרשון גרמן: אנו גובים עמלת טיפול מהעובד הקונקרטי בסך 320 שקלים לשנה.

קריאה: כמה כאלה יש?

גרשון גרמן: למעלה מ-500.

גרשון גרמן: מהגר עבודה לא בא בשנה הראשונה לטעון את טענותיו.

גרשון גרמן: הם מגיעים רק בסוף תקופת העובדה.

גרשון גרמן: אם מישהו עבד 380 שעות בבניין וקיבל שכר רק על 240 שעות, הוא מבין שאם הוא יתלונן יכול להיות שיגידו לו ללכת.

גרשון גרמן: לכן, חלקם כבר כמעט בדרך החוצה כאשר הם מגיעים להתלונן.

גרשון גרמן: הם משאירים ייפויי כוח, ואנו ממשיכים את הטיפול.

גרשון גרמן: הוא משלם 360 שקלים בשנה, והוא יכול לפנות אלי 60 פעם.

רן כהן: מהמועד שהוא משלם את זה, זה מחזיק שנה.

גרשון גרמן: אם הוא הגיע במרץ, זה יחזיק עד מרץ 2008.

רן כהן: האם כאלה פניות יש לך 2,000 בו זמנית?

גרשון גרמן: לא.

גרשון גרמן: ב-6 שנים היו 2,000 פניות.

רן כהן: כמה יש היום?

גרשון גרמן: בשנה האחרונה נרשמו 100 סינים, וכמה מאות פיליפינים, רומנים, יוצאי חבר העמים.

גרשון גרמן: הם באים לקראת הסוף.

רן כהן: זו חלק מהבעיה.

גרשון גרמן: היום מדובר בכמה מאות, בין 500 ל-700 פניות.

רן כהן: כלומר, 3,000 עובדים קיבלו טיפול.

גרשון גרמן: זה בערך 3%-4% מסך מהגרי העבודה שמגיעים לארץ.

גרשון גרמן: אולי 5% חידשו, כי הם נקלעו לעוד בעיה.

רן כהן: ברור לגמרי, שגם מי שאתם נותנים לו הגנה הוא רק חלק מסך הפונים, שזה חלק קטן מאוד מאלה העובדים בישראל.

גרשון גרמן: אני טוען, שיותר מ-50% לא מודעים בכלל לזכויות ולתנאי העבודה.

רן כהן: למה ש-300 עובדים שמגיעים לעבודה בבניין לא יהיו מאורגנים על ידכם באיגוד מקצועי, כאשר המעסיק יצטרך לדאוג לשלם לכם דמי ארגון של 10 שקלים בחודש?

שלום בן משה: אי אפשר לחייב זאת.

רן כהן: אנו כמדינה קובעים את כל תנאי העסקה של העובדים הזרים בישראל.

רן כהן: אין אפילו משא ומתן עם הממשלות שלהם.

רן כהן: אין הסכמים עם אף מדינה בעולם.

רן כהן: אנו באופן חד צדדי את הזכויות של האנשים הללו, אז למה אנו לא יכולים לקבוע שגם תהיה להם הגנה של איגוד מקצועי?

רן כהן: זו חובה.

רן כהן: גרשון, האם הגעתם למצבים בהם היו גם עימותים עם המעסיקים ויועצים משפטיים?

גרשון גרמן: 90% מהמקרים הסתיימו במשא ומתן.

גרשון גרמן: חלק מהמקרים היום קשים, וחלק מהמקרים הסתיימו בבית דין לעבודה.

גרשון גרמן: 90% קיבלו את כל הזכויות.

גרשון גרמן: היו כמה טענות בתחום הסיעוד.

גרשון גרמן: יש מקרה בו בת של אם שנפטרה, שטוענת שהעובדת התרשלה.

גרשון גרמן: אני טוען שאם עובד לא טוב בתחום הזה, שזה 24 שעות ביממה, אפשר לדעת זאת אחרי כמה חודשים ולא לקראת סיום העבודה.

רן כהן: האם לשיטת ההסתדרות, כל חוקי העבודה של מדינת ישראל חלים גם על העסקת עובדים זרים?

גרשון גרמן: חד משמעית.

גרשון גרמן: אין הבדל.

רן כהן: אני מבין, שהבעיה הכי גדולה היא שאין מגע בין העובדים המגיעים לכאן להסתדרות.

רן כהן: לוקח להם הרבה מאוד זמן עד אשר הם מגלים שיש הסתדרות ואיגוד מקצועי.

רן כהן: הם מגיעים רק כאשר יש צרות גדולות.

אפרים כהן: בשנת 1994 שר העבודה היה רענן כהן, ואז היה מסר לכל מועצות העובדים.

אפרים כהן: זה לא התרומם למיזם.

אפרים כהן: חשוב שההסתדרות תגבה את הנושא הזה.

אפרים כהן: יש אחריות מדינה, שאנו חייבים על פי חוק.

אפרים כהן: למדינת ישראל הקצתה המון משאבים, הן ליחידת הסמך, הן למשרד הפנים ולמשטרת ההגירה, שעומדת לסיים תפקידה בנושא הזה.

גרשון גרמן: הקונסולית הסינית היתה אצלי פגישה.

גרשון גרמן: היא עשתה ג'וגינג עם טרנינג, וחשבו שהיא עובדת זרה בלתי חוקית.

אפרים כהן: לכן, אנו בקשר עם קו לעובד והאגודה לזכויות האזרח, והם משתפים פעולה ככל האפשר בנושא.

אפרים כהן: בעבר אכן היינו בתקופה קשה.

אפרים כהן: היתה תקופה בה היו 650,000 עובדים זרים בישראל, והמערכות לא נתנו תשובות לכל הבעיות הקשורות לעובדים זרים.

אפרים כהן: היום שלום מוביל את השינוי בנושא העסקת עובדים זרים בתחום הסיעוד, החקלאות והבנייה.

אפרים כהן: היום יש יותר שליטה, יותר בקרה ויותר ריכוז של הנושאים.

רן כהן: זה נכון, אבל צריך גם נציגות של העובדים.

אפרים כהן: אנחנו מכניסים את הסעיף הזה.

אפרים כהן: צריך לברך על שיתוף הפעולה של ההסתדרות, שפרוסה בכל הארץ.

אפרים כהן: מה שמפריע לי, שעד עכשיו הם לא הביאו את הדברים לידיעת הלשכה המשפטית שלנו או גורמי אכיפה אחרים.

אפרים כהן: על פי החוק, מי שמוסמך לקבל החלטה ולהגיש כתב אישום לבית משפט או לתת קנס מנהלי, זאת המדינה.

אפרים כהן: לכן, היה צריך להיות שיתוף פעולה.

אפרים כהן: צריכה להיות הזנה הדדית, קבלת אינפורמציה, שיתוף פעולה וכו'.

אפרים כהן: אני בעד שכל דבר ידווח.

אפרים כהן: צריך לטפל במעסיקים אשר מנצלים את העובדים הזרים.

שלום בן משה: ייאמר לזכות הממשלה שלתחום העובדים הזרים היא נתנה משקל הרבה יותר גדול מאשר לעובדים הישראלים.

שלום בן משה: יש לי ביחידה קרוב ל-70 מפקחים, שהתפקיד שלהם לאכוף את החוקים לשמירה על זכויות העובדים הזרים.

שלום בן משה: זה יותר מאשר המפקחים הקיימים כדי לאכוף חוקים בנוגע לעובדים ישראלים.

אפרים כהן: בגלל טוב הלב שלנו, לקחנו כמה מפקחים מאלה השייכים לטיפול בעובדים הזרים והעברנו לטיפול בעובדים הישראלים.

שלום בן משה: לפני שנתיים החליטה הממשלה שאצלי ביחידה תהיה איריס מעיין, שתפקידה הוא הגנה על זכויות העובדים הזרים.

שלום בן משה: יש לה סמכויות, וכאשר יש ויכוח בין קבלן ותאגיד היא יכולה להעביר את העובד הזר מעכשיו לעכשיו.

רן כהן: זה בהוראה שלה בסמכות שלך.

שלום בן משה: כן.

רן כהן: האם אתה צריך לתת את ההוראה, או שאתה הסמכת אותה לעשות את זה?

שלום בן משה: אני הסמכתי אותה לעשות את זה.

שלום בן משה: בנוסף, יש זכותון עולים.

שלום בן משה: זה נמצא עכשיו גם בשדה התעופה, ושם גם מופיע מספר הטלפון שלה.

קריאה: באיזו שפה הזכותון?

שלום בן משה: בכל השפות.

איריס מעיין: זה גם מופיע בכל תלוש שכר של כל עובד.

גרשון גרשון גרמן: האם יש לך העתקים של תלושי השכר?

איריס מעיין: מספר הטלפון מופיע על תלוש השכר.

איריס מעיין: אם זה לא מופיע, זו הפרה של הנוהל.

גרשון גרשון גרמן: מה עושים כאשר אין דמיון בין מה שמופיע בתלוש לבין מה שהעובד מקבל בפועל?

רן כהן: זה יכול לקרות גם אצל ישראלי, אבל הוא יודע לאן לפנות.

רן כהן: הוא פונה אלי.

שלום בן משה: שנת 2007 היא מהפכה בניהול כוח האדם של העובדים הזרים.

שלום בן משה: בהתעקשות שלי ובתמיכה של אפרים, כל הסמכויות הועברו אלינו.

שלום בן משה: עד עכשיו אמנם הקימו את היחידה לעובדים זרים, האחריות היתה שלי כולה, אבל הסמכויות היו במקומות אחרים: במשטרת ההגירה, במשרד הפנים וכו'.

שלום בן משה: מעתה ואילך בשיטת העסקה חדשה, שתיכנס גם לתחום הסיעוד והחקלאות, אני נותן היתר למעסיק, אני נותן היתר ללשכה ואני מקיים פיקוח ובקרה.

שלום בן משה: עכשיו כל העובדים רשומים אצלי.

שלום בן משה: עד עכשיו העובדים היו רשומים בכל מיני מקומות.

שלום בן משה: עכשיו כל העובדים יהיו רשומים במחשב המרכזי אצלנו מול כל לשכה שמנהלת אותם, ואני עושה בקרה עליה.

שלום בן משה: עד היום היו לשכות דה פקטור.

שלום בן משה: היום הפכנו את הדה פקטור לדה יורה.

שלום בן משה: זה לא פותר את העניין של ההבאה של העובדים, אבל הניהול בשנת 2007 מקבל מפנה דרמטי.

שלום בן משה: כך יש לנו יכולת יותר לאכוף, יותר לבקר וכו'.

רן כהן: עדיין, זה לא תחליף לאיגוד מקצועי.

רן כהן: שלום בן משה: הממשלה במקרה הזה, בניגוד למה שקורה במערך האזרחי, לקחה אחריות.

רן כהן: אם ההסתדרות רוצה לשתף פעולה ולטפל במקרים שמגיעים אליה, היא תבורך.

רן כהן: הסמכויות נמצאות אצלי.

רן כהן: גרשון, אם אתה תלך לבית משפט, ייקח לך 7 שנים.

גרשון גרמן: אתה צודק.

גרשון גרמן: אם יהיה צינור יעיל ואפקטיבי, הרבה דברים ייפתרו.

שלום בן משה: אני יכול לתת קנס מנהלי בסדרי גודל שלא קיימים בשום מערכת.

רן כהן: באיזה סדר גודל?

שלום בן משה: אם יש לך 10 עובדים, ואתה קיפחת אותם בשכר, בביטוח ובחוזה 5,000 שקלים על כל עובד, יוטל עליך קנס בסך 150,000 שקלים.

גרשון גרמן: זה בסדר.

גרשון גרמן: זה מרתיע.

איריס מעיין: ואני מוסמכת לקחת לו את העובד מעכשיו לעכשיו, ולהעביר אותו למקום אחר.

שלום בן משה: האימה שהיתה קיימת בקרב העובדים כבר לא קיימת היום.

שלום בן משה: היום השם של המעסיק כבר לא מופיע בדרכון של העובד.

שלום בן משה: מופיע רק הענף שאליו הוא מופנה.

רן כהן: כך הוא יוכל לעבור ממעסיק למעסיק.

שלום בן משה: לפני זה הוא פחד שיסלקו אותו.

שלום בן משה: תוך חודשים אחדים לכל עובד יהיה כרטיס מגנטי בנוסף לדרכון.

רן כהן: זה משרד הפנים כבר מבטיח לנו הרבה זמן.

שלום בן משה: זה לא משרד הפנים, זה אני.

שלום בן משה: אני נותן כרטיס עבודה, שבו יהיה מצוין הענף שבו העובד יעבוד.

שלום בן משה: מופיע גם שם הלשכה.

שלום בן משה: כך תהיה בקרה, וביטחון לעובד.

שלום בן משה: כאשר הוא הולך ברחוב, לא יגידו לו שהוא לא חוקי.

רן כהן: מתי יינתן הכרטיס הזה?

שלום בן משה: אני מקווה, שתוך 4-5 חודשים לכל עובד יהיה כרטיס.

רן כהן: כלומר, עד אוגוסט זה יהיה.

שלום בן משה: כן.

שלום בן משה: יש כסף, ההחלטה התקבלה, ועכשיו זה רק התהליך הטכני.

רן כהן: האם אתה תוכל לתת את זה גם לעובדים שכבר נמצאים בארץ?

שלום בן משה: בוודאי.

שלום בן משה: כל אלה שנמצאים כאן חייבים להיות רשומים בלשכות.

שלום בן משה: הלשכות יצטרכו להזמין את העובדים שלהם, ובמקום ינפיקו להם את התעודה.

גרשון גרשון גרמן: גם בסיעוד?

שלום בן משה: כולם.

רן כהן: שמעתי שאתמול ראש הממשלה אמר, שאולי 3,000 העובדים שצריכים להגיע לחקלאות יעכבו.

רן כהן: אני מקווה, שהוא תומך בהצעת החוק שלי בנוגע לחקלאות.

שרה מרום שלו: איך אתם מפקחים על העובדים בתחום הסיעוד?

רן כהן: עיקר העבודה שלהם זה דווקא עם עובדים בתחום הסיעוד.

שרה מרום שלו: מי משלם את הביטוח?

גרשון גרמן: זה באחריות המעסיק.

שרה מרום שלו: איך יוצא תלוש המשכורת?

גרשון גרמן: תלוש הוא מקבל רק כאשר יש לו מימון מדינה.

גרשון גרמן: חברת הסיעוד הספציפית שמורשית, מנפיקה את החלק היחסי של החברה, של השעות המתוקצבות למעסיק.

גרשון גרמן: על החלק של המשפחה אין תלושים.

גרשון גרמן: בסיעוד אין תלושי שכר.

שלום בן משה: החוק לא מחייב אדם פרטי שמעסיק לתת תלוש שכר.

שרה מרום שלו: לכן, אני רוצה לדעת איך יש פיקוח על כך שהמעסיק משלם ביטוח ואת כל יתר הדברים.

גרשון גרמן: הוא הולך לחברת ביטוח, ועושים ביטוח שנתי על שם העובד.

גרשון גרמן: בתקנות התמ"ת, בסוף תקופת העבודה יש זכות המעסיק לבצע מספר פעולות קיזוז על דיור וכו'.

גרשון גרמן: אם היו מוודאים ששכר המינימום היה 800 דולר, אז לא היתה בעיה לעובדים שיקזזו להם בסוף התקופה 1,500-2,000 דולר.

שרה מרום שלו: העובד לא משתתף בסכום הביטוח.

גרשון גרמן: מותר לנקות לו עד חצי מהסכום.

גרשון גרמן: גם במגורים מדובר על 60 ומשהו שקלים, וכך גם חצי מהביטוח הלאומי.

שלום בן משה: בתחום הסיעוד יש לנו בעיה רגישה ביותר.

שלום בן משה: בשבוע שעבר היתה פסיקה של בית הדין הארצי לעבודה, שקבע שעובדים בסיעוד לא יקבלו מעבר לשכר מינימום, מעבר ל-8 שעות עבודה.

רן כהן: למרות שהם עובדים 24 שעות.

שלום בן משה: הוא קבע שהם יקבלו רק עבור 8 שעות עבודה.

שלום בן משה: אחד הנימוקים הוא, שאם זה יישאר כמו הקביעה של השופטת ברק, שצריך לתת 30%, זה יגרום לקריסה של חלק מהמטופלים.

שלום בן משה: הם לא יוכלו לשלם.

שלום בן משה: 80% מהמטופלים אינם שייכים למשפחות קפיטליסטיות, אלא משפחות הנתמכות על ידי ביטוח לאומי.

שלום בן משה: בחוק החדש אנו מחייבים אותם לשלם כל חודש 300 שקלים עבור הפיקדון.

שלום בן משה: לכן, הסוגיה של השכר של העובדים הזרים נשארה כזאת עמומה.

שלום בן משה: לאחרונה, בית המשפט פסק ואמר שהם יקבלו רק עבור 8 שעות עבודה.

רן כהן: איריס, תאירי את עיננו לגבי הדברים מנקות הראות שלך.

רן כהן: האם את והגוף שאת עומדת בראשו זה תחליף להסתדרות.

איריס מעיין: זה ודאי לא תחליף.

איריס מעיין: הגוף שאני עומדת בראשו, מרכז את הדברים, הוא צומת.

רן כהן: היתרון שלך על גרשון גרמן, הוא שאת יכולה במקום לפסוק לאותו מעסיק קנס ולהעביר את העובד למקום אחר.

גרשון גרמן: לה יש סנקציות שלי אין.

רן כהן: אם גרשון יטפל בעובדים האלה, הוא יצטרך לפנות אלייך.

איריס מעיין: הוא אכן עושה זאת ונעזר בי.

חגי הרצל: היו הרבה מקרים בהם שלחנו את החומר לאפרים.

שלום בן משה: אני חושב, שמה שציין פה גרשון יכולה להיות תמיכה נוספת לשמירה על זכויות עובדים זרים.

שלום בן משה: צריך להיות שיתוף פעולה בעניין הזה.

איריס מעיין: כך קורה בעבודה שלי מול קו לעובד.

איריס מעיין: אני מקבל מקו לעובד עשרות פניות בחודש, שמטופלות על ידי.

רן כהן: אני רוצה להבין איך זה עובד.

רן כהן: את מקבלת עשרות פניות לחודש, ואני מקבל עשרות פניות ביום.

רן כהן: אני מטפל בכולן, כי יש לי עוזרים.

רן כהן: מה קורה אצלך, האם העיניים האישיות שלך רואות כל פנייה?

איריס מעיין: כן, ואם עובד מגיע אז אני רואה כל עובד.

רן כהן: ואם זה יתרבה אז מה יעשו?

רן כהן: האם ישימו שתיים כמוך?

שלום בן משה: אני אמרתי לה שהיא מטפלת רק בעובדים בתחום הבניין, וחשד בסחר בבני אדם.

רן כהן: מי מטפל בבעיות בתחומי העסקה אחרים?

שלום בן משה: המחוזות.

רן כהן: אז אני מבין, שהענף העיקרי שאתם נתקלים בו זה הבניין.

שלום בן משה: אבל המחוזות מטפלים גם בחקלאות וגם בסיעוד.

רן כהן: שלום, מאחר וכל הקנסות וההחלטות הדרסטיות בסמכותך, מה הענף העיקרי שבו אתה נתקל: סיעוד, בניין, החקלאות?

שלום בן משה: הכל.

שלום בן משה: לאחרונה היה מקרה בו מעסיק הטריד עובדת שלו מתאילנד.

שלום בן משה: הוא כתב בהסכם העבודה, שחלק מהעבודה שהיא צריכה לעשות זה גם מסאז' לעובדים התאילנדים.

שלום בן משה: המעסיק הזה גם בעל אותה.

שלום בן משה: עשינו לו שימוע בשבוע שעבר, וביטלתי לו את כל ההיתרים.

רן כהן: אבל זה פלילי.

שלום בן משה: זה חוץ מהפן הפלילי.

שלום בן משה: הוא קיבל קנס וביטלתי לו את כל ההיתרים.

רן כהן: זו סמכותך המוחלטת.

רן כהן: אין פה שום בעיה.

רן כהן: הדבר היחידי שהוא יכול לעשות, זה ללכת לבג"ץ.

שלום בן משה: הלכו פעם אחת, ואנחנו זכינו.

שלום בן משה: במקרה אחד בג"צ אמר לי לשקול את הדברים פעם נוספת, שקלתי ולא קיבלתי את הדברים.

איריס מעיין: אני צומת דרכים, ובצומת הזה יש גם מקום לכל אדם חדש באשר הוא.

איריס מעיין: פונים אלי עורכי דין, מוקד סיוע של קו לעובד, ההסתדרות, בתי חולים וכל מקום אחר.

איריס מעיין: גם כאשר מגיע אלי עובד ומציג את הבעיות שלו, אני אומרת לו מה תחום הטיפול שלי ולאן הוא יכול לפנות בנוסף.

רן כהן: האם את יכולה לשלוח פקחים כדי לבדוק את המצב?

איריס מעיין: זה בדיוק מה שאני עושה.

איריס מעיין: כדי שהתלונה הזאת תבורר ביעילות ובמהירות המרבית, אנו מכים על הברזל כאשר הוא חם.

איריס מעיין: שלום נתן הוראה חד משמעית שתלונות שמגיעות ממני יטופלו בעדיפות ראשונית.

רן כהן: איך נבחרים המפקחים האלה?

רן כהן: מה ההכשרה שלהם?

שלום בן משה: חלקם עובדים 5-12 שנים.

שלום בן משה: לאחרונה העברנו קורס פיקוח והכשרה במכללה לביטחון וחקירות בקריית אריה במשך שבועיים.

איריס מעיין: כאשר אתה מתעסק עם מהגר עבודה, לפי השקפתו של גרשון, או עובד זר, לפי השקפתנו.

איריס מעיין: ..

גרשון גרמן: זה עניין של טרמינולוגיה.

רן כהן: זאת אותה השקפת עולם.

איריס מעיין: העובד מגיע לכאן ל-5 שנים, והמדיניות הנכונה היא להטיל יותר משקל מזה שיש להסתדרות.

גרשון גרמן: בשורה התחתונה, כאשר הם עוזבים את הארץ הם זוכרים: מדינת ישראל.

רן כהן: נכון.

רן כהן: הם לא זוכרים גרשון גרמן או שלום.

גרשון גרמן: סיני אחד בוגר תיכון, פועל בניין, כתב לי שאני גיבור הסינים.

איריס מעיין: הסמכויות אצלנו בידיים, ולכן כאשר המקרים האלה מגיעים אלינו אז העבודה היא הרבה יותר מהירה ויעילה.

איריס מעיין: לדעתי, המתכונת צריכה להיות כזאת.

רן כהן: ברור לי לגמרי, שאתם הכוח של המדינה.

רן כהן: אתם לא הכוח המשפטי של בית המשפט, אבל בידכם הכוח להסדיר את הנושא הזה.

רן כהן: אני מצפה מגרשון ומההסתדרות להיות נציגי העובדים של כל מדינת ישראל.

שרה מרום שלו: אבל העובדים הזרים הם לא חברי הסתדרות.

רן כהן: הם לא חברים וגם לא מאורגנים.

גרשון גרשון גרמן: הם לא חברים ולא מאורגנים, אבל ההסתדרות מחויבת על אמנות בינלאומיות, שכל עובד באשר הוא, ללא הבדל דת, צבע, מין וגזע, יקבל סיוע ושירות.

שרה מרום שלו: אני יודעת שמי שלא חבר הסתדרות צריך לשלם כסף.

גרשון גרמן: אמרתי קודם, שהם צריכים לשלם דמי טיפול ולקבל כרטיס לשנה ולפנות אלינו כל שבוע.

רן כהן: חגי, כמה פעמים קרה לך שביקשת מעובד לשלם 320 שקלים כדי לטפל בבעיה שלו, והוא אמר לך שאין לו או שהוא לא רוצה?

חגי הרצל: אני לא מתעסק בגבייה בכלל.

חגי הרצל: המזכירות הן אלה שעוסקות בזה.

גרשון גרמן: יש פרוצדורה טכנית.

רן כהן: לדעתי, ההסתדרות צריכה לקבל תמורה בעד הטיפול.

רן כהן: אין טיפול חינם.

חגי הרצל: הרבה מאוד עובדים הגיעו אלינו עם בעיות, ואמרו לנו שאין להם אפשרות לשלם.

חגי הרצל: אני מבחינתי נותן להם טיפול.

רן כהן: אם מגיעים אליך 10 פועלי בניין ומפנים תלונה נגד אותו מעסיק, האם כל אחד מהם מחויב לשלם 320 שקלים?

רן כהן: מספיק אחד.

גרשון גרמן: לא.

גרשון גרמן: זה לא הולך לפי מקום עבודה.

גרשון גרמן: הם אף פעם לא באים 10 ביחד.

גרשון גרמן: חבר אחד הולך לבדוק את הדברים.

גרשון גרמן: 20% לא שילמו, אבל הם היו מספיק הגונים לבוא ולשלם למזכירה את הכסף אחרי שטיפלנו בבעיה שלהם.

רן כהן: זה מעורר הערכה.

גרשון גרמן: חגי נתקל לפני חצי שנה במקרה מאוד מעניין.

גרשון גרמן: הגיע עובד רומני עם בעיה, חגי הגיש את הדרישה לחברה, כאשר העובד הרומני לא אמר שהוא גם נשלח דרך קו לעובד לעורך דין פרטי.

גרשון גרמן: לכן, שתי תביעות הופיעו בבית דין לעבודה בעניינו, אחת בסך 182,000 שקלים ואחת בסך 28,000 שקלים.

גרשון גרמן: שאלו אותנו מבית המשפט לאיזו דרישה להתייחס.

גרשון גרמן: יש עורכי דין שמתפרנסים בכבוד על חשבון אותם מסכנים.

גרשון גרמן: אותה משפחה שלא יכולה לשלם שכר לעובד, חוטפת גם תביעה כזאת.

גרשון גרמן: אתם זוכרים את פרשת פנינה רוזנבלום, שנתבעה לשלם 200,000 שקלים.

גרשון גרמן: לה במקרה יש, אבל למטופל הסיעודי אין.

רן כהן: אני רוצה לסכם את הדיון.

רן כהן: הישיבה הזאת באמת היתה בעלת חשיבות עליונה, כי עד היום תבענו מהממשלה, משרד התמ"ת וגם מהגופים הוולונטריים את התשובה.

גרשון גרמן: אבל היתה פה נציגת הסתדרות כל ישיבה.

רן כהן: היא לא תמיד בלטה.

רן כהן: אני מציע שאתה תהיה מעורב.

גרשון גרמן: אני לא מתחייב.

גרשון גרמן: לפי הצורך, אני אשמח לבוא לכאן ולסייע.

רן כהן: אני לא אצפה שאתה תבוא כל שבוע.

רן כהן: תבוא אתה, חגי או שהיא תבוא יותר מוכנה.

גרשון גרמן: בנושאים מיוחדים גם חגי וגם אני נגיע, אבל לא באופן שוטף.

רן כהן: אני אנחה את בת שבע להזמין אתכם בנושאים, שבהם יש נגיעה לזכויות העובדים במדינת ישראל.

רן כהן: אני רוצה לסכם את הדיון.

רן כהן: לדעתי, אין לנו דרך אלא לדאוג לכך שהמערכת הזאת תוסדר, באופן זה שבו כל עובד זר באופן אוטומטי יהיה מוגן בדרך שבה ההסתדרות מייצגת אותו.

רן כהן: אנו צריכים לתבוע פה תביעה כפולה, גם מההסתדרות וגם מהממשלה, במקרה הזה משר התמ"ת, שיהיה מצב שבו כל עובד שנכנס לישראל יירשם כעובד בישראל.

רן כהן: כך תהיה לו גם ההגנה של ההסתדרות.

רן כהן: אין שום סיבה בעולם שהוא לא ישלם 10 שקלים בחודש, או שמעסיקו ישלם זאת.

רן כהן: יקבע שר התמ"ת מה שיקבע.

רן כהן: אם הוא ישלם 10 שקלים בחודש עבור דמי ארגון, גרשון או חגי לא יצטרכו לגבות ממנו 320 שקלים עבור טיפול בבעייתו.

גרשון גרמן: יש בעיה עם הגמלאים.

גרשון גרמן: התעריף המינימלי של הגמלאים הוא 12 שקלים, ואז הם יתלוננו שלמהגר עבודה אנו מאפשרים לשלם רק 10 שקלים.

רן כהן: שישלם את המינימום הנדרש.

רן כהן: אני לא מציין סכום.

רן כהן: במקביל, אנו נתבע מעופר עיני, יו"ר ההסתדרות, שתהיה הגנה מלאה של ההסתדרות על העובדים הזרים בכל הארץ, בכל הענפים.

שלום בן משה: אני מעוניין שיהיה שיתוף פעולה עם ההסתדרות בעניין הזה.

שלום בן משה: כדי שלא יהיה אנטי, צריך להעמיק יותר בנושא של שמירת זכויות עובדים.

רן כהן: אני רוצה שכל עובד בטריטוריה של מדינת ישראל יהיה מיוצג באיגוד מקצועי.

איריס מעיין: למה אתה אומר כל עובד ישראלי?

רן כהן: כל עובד.

רן כהן: חוקי העבודה במדינת ישראל צריכים לחול על כל מי שעובד במדינת ישראל, גם על פלסטינים.

רן כהן: עובד פלסטיני, שעובד בפרדס ביבנה או בבית חרושת בחדרה, הוא בעל זכויות עובד של מי שנמצא על אדמת מדינת ישראל.

שלום בן משה: אני מציע שבישיבה הזאת תסתפק בהמלצה יותר כללית ולא תדרוש את מה שאתה דורש, כי יהיו גורמים שיראו בזה דבר אחר.

רן כהן: המעסיקים הפרטיים?

שלום בן משה: יש הרבה גומרים שלא יהיו מאושרים מהדרישה הזאת, גם מהממשלה וגם מחוץ לממשלה.

רן כהן: אני מבין, שהסיעודיים לא הולכים להיות המעסיקים הפרטיים.

שלום בן משה: הולכים במסגרת הלשכות.

רן כהן: אז התאגידים יהיו חייבים בזה, ולא כל אדם סיעודי.

שלום בן משה: המעסיק הוא הקשיש עצמו.

רן כהן: האם לקשיש לא משתלם לשלם 10-12 שקלים לחודש כדי שהעובד שלו יהיה מוגן?

איריס מעיין: זה על חשבון הפיצויים.

איריס מעיין: יש להם תביעות ענק לפיצויים.

שלום בן משה: לכן, אני מציע שאתה תברך על שיתוף הפעולה.

שלום בן משה: אני חושב, שאם ההסתדרות תיכנס לעניין ותשתף אותנו בכל הפניות אליה, אנו נוכל לעשות את זה באופן הטוב ביותר.

רן כהן: אני אגיד לך מה הבעיה.

רן כהן: הבעיה שההסתדרות היום מטפלת רק במי שמצא את הדרך אליה.

רן כהן: לא כל עובד שנכנס בישראל, יודע שהוא מאורגן בהסתדרות והוא יכול לפנות אליה ולקבל הגנה.

גרשון גרמן: הוא יכול לקבל סיוע מקריית שמונה ועד אילת.

רן כהן: לדעתי, מדינת ישראל יכולה לחייב זאת.

רן כהן: אני אפנה בעניין הזה לשר התמ"ת, ליו"ר ההסתדרות, ואני אשמע את תשובתם.

אפרים כהן: שר התמ"ת סיכם בישיבה שלו עם גרשון, חגי ועופר עיני, שיש לשתף פעולה בין שני הגופים.

רן כהן: זה ברור.

אפרים כהן: זה לא היה ברור.

אפרים כהן: היום יש יחידת סמך ויש פריסה עצומה.

רן כהן: אם במקום שבו מובאים עובדים זרים באופן חוקי אין תקשורת אמיתית בינם לבין האיגוד המקצועי המוכר בישראל – וההסתדרות היא הגוף היציג – זה לא טוב.

אפרים כהן: עם כל הכבוד לגרשון, אין לו את המנגנון המתאים.

גרשון גרמן: 260 מזכירי איגוד מקצועי פרוסים בכל הארץ, ב-33 נקודות.

רן כהן: זה הרבה מאוד.

רן כהן: למשרד התעשייה והמסחר ולממשלת ישראל יש פקחים גם לגבי עובדים ישראליים, אבל זה לא סותר את זה שיש איגודים מקצועיים ומועצות פועלים שמייצגים את העובדים.

רן כהן: אני מציע שבעניין הזה נפנה לשר התמ"ת ולעופר עיני, ונקבל את תשובתם.

רן כהן: אני מאמין, שהדבר הזה צריך להיות מוסדר.

רן כהן: עובדים על אדמת מדינת ישראל צריכים להיות מאורגנים.

רן כהן: אני מקבל את הדברים של שלום ושל אפרים, אבל אני מבקש ששני הסעיפים יתקיימו.

רן כהן: תודה רבה, הישיבה נעולה.